
Chè Paran oswa Responsab Legal,

Depatman Edikasyon Primè ak Segondè a dènyèman te lanse yon Pòtal Fanmi MCAS ki pral pèmèt fanmi yo jwenn aksè ak rezilta egzamen leta pitit yo. Ou ta dwe resevwa enfòmasyon nan men distri lekòl ou a sou fason pou jwenn aksè ak pòtal la lè w sèvi ak yon kòd enskripsyon espesyal.Pòtal la bay premye rezilta pitit ou a nan egzamen Massachusetts Comprehensive Assessment System (MCAS) li te pase nan sezon prentan 2026 la. Menmsi rezilta sa yo pwovizwa epi yo ka chanje yon ti kras, DESE ap pataje yo bonè ak fanmi yo ane sa a an repons ak fidbak li te resevwa, epi pou ede fanmi yo prepare pou kòmansman ane lekòl la nan sezon otòn la.

Rezilta pwovizwa pou Lang Anglè ak amtematik ap disponib. Rezilta pwovizwa pou syans ak edikasyon sivik pou elèv ki te pran egzamen sa yo disponib tou. Rezilta final yo, ki pral gen ladan enfòmasyon sou pwogrè elèv la ansanm ak konparezon ak rezilta lekòl la, distri a, ak rezilta atravè tout eta a, ap disponib nan fen mwa septanm. Pòtal la ap gen ladan tou rezilta ki soti nan ane anvan yo.

Mwen ankouraje w revize rezilta pitit ou a. Menmsi nòt MCAS yo se sèlman youn nan plizyè mwayen pou konprann eksperyans aprantisaj pitit ou a, yo ka bay enfòmasyon itil sou pwogrè li, fòs li yo, ak domèn kote li ta ka bezwen plis sipò.

Gen enfòmasyon debaz sou egzamen an anba a ansanm ak nan pòtal la, men si ou gen kesyon konsènan pitit pa w la espesyalman, tanpri kontakte lekòl pitit ou a. 

Konsènan rezilta pitit ou a:
Nòt MCAS yo klase nan youn nan kat nivo pèfòmans sa yo:
· Depase Atant yo.
· Reponn Atant yo
· Reponn Atant yo an Pati 
· Pa Reponn Atant yo.
Rezilta yo montre nivo pitit ou a te jwenn nan egzamen an, sa ki kapab yon bon pwen depa pou diskisyon avèk pwofesè pitit ou a. Si rezilta tès MCAS pitit ou a pa koresponn ak lòt enfòmasyon (tankou nòt oswa rezilta evalyasyon lokal) ou te resevwa nan men lekòl pitit ou a, ou ka vle diskite sou rezon ki fè gen diferans sa yo. Tanpri sonje ke si pitit ou a te pran Evalyasyon Altènatif MCAS la (MCAS-Alt), rezilta li yo ap prezante avèk nivo pèfòmans diferan yo: Pwogrese, Kòmanse Devlope, Konsyantizasyon, oswa Enkonplè.

Konsènan kontni MCAS la evalye:
MCAS evalye konesans ak konpetans ki enkli nan estanda aprantisaj Eta Massachusetts yo. Pwofesè ak lòt espesyalis te devlope estanda sa yo pou ede prepare elèv yo pou reyisi nan pwochen nivo klas yo ak pi lwen toujou. Pi lajman, estanda aprantisaj Massachusetts yo fèt pou ede elèv yo devlope konesans ak konpetans yo bezwen pou reyisi nan lekòl, nan karyè yo, ak nan lavi sivik yo.

Pwofesè Massachusetts yo ansanm ak lòt espesyalis yo itilize estanda aprantisaj sa yo pou revize epi devlope kestyon MCAS yo. 

Konsènan MCAS la:
Elèv ki nan klas 3yèm rive 8yèm ane pase egzamen Lang Anglè ak Matematik chak ane, epi yo pase egzamen sa yo yon lòt fwa ankò nan lekòl segondè. Egzamen Syans yo fèt nan klas 5yèm ane, 8yèm ane, epi yon fwa nan lekòl segondè. Egzamen Edikasyon Sivik yo fèt nan klas 8yèm ane. Kèk nan egzamen sa yo obligatwa dapre lwa eta a ak lwa federal yo. 

Rezilta MCAS yo pa fè pati egzijans leta pou gradye, men egzamen sa yo rete yon sous enfòmasyon enpòtan pou fanmi yo, edikatè yo ak moun k ap fè politik piblik yo. Anplis de sa, nòt MCAS elèv lekòl segondè yo ka pèmèt yo kalifye pou bousdetid nan kolèj ak inivèsite leta yo epi yo ka satisfè yon pati nan egzijans pou jwenn So Leta pou Bilengis la.

Rezilta MCAS yo enkli nan sistèm responsabilite eta nou an, ki idantifye ki lekòl ak ki distri ki bezwen asistans. Nan lòt mo, rezilta MCAS yo ede montre w kijan pitit ou a ap fè pwogrè, epi yo ede montre  mwen kijan sistèm lekòl piblik eta nou an ap fonksyone. Rezilta MCAS yo ede nou idantifye tandans yo epi wè ki kote lekòl ak distri yo ka bezwen sipò. 

Objektif nou se pou chak elèv santi li jwenn sipò epi pou li prepare pou anpil opòtinite ki disponib nan Massachusetts ak pi lwen toujou. 

Lòt enfòmasyon:
Gen plis enfòmasyon sou MCAS ki disponib sou sit entènèt DESE a.


Sensèman,

Pedro Martinez
Komisyonè

